section_heading: Izbor za papu
paragraph_text: U kolovozu 1590. godine umire papa Siksto V. U sljedeće dvije godine održane su čak četiri konklave. Pape su se izmjenjivali kao na traci: Urban VII. (1590.), Grgur XIV. (1590. – 1591.) i Inocent IX. (1591.). U svim konklavama sudjelovao je i kardinal Aldobrandini. Nakon smrti Inocenta IX., pedeset četiri od šezdeset četiri kardinala okupili su se 10. siječnja 1592. godine u novu konklavu. Kao i obično, kardinali su bili podijeljeni u nekoliko frakcija. Najjača među njima je bila ona španjolska, koja je zastupala interese kralja Filipa II. (1581. – 1998.), a predvođena kardinalom Ludovicom Madruzzom (1532. – 1600.). Njihov kandidat je bio kardinal Giulio Antonio Santorio (1532. – 1602.), glavni rimski inkvizitor. Njima suprotstavljena bila je grupa kardinala okupljena oko nećaka pape Siksta V., kardinala Alessandra Damascenija Perettija od Montalta (1571. – 1623.). Kardinal Aldobrandini je bio treća opcija. Kako su dani prolazili, kardinal Santorio je u svakom krugu dobivao najveći broj glasova, ali nikako dovoljno za izbor. Na kraju, 29. siječnja, kardinal Damasceni Peretti odlučio je dati podršku kardinalu Aldobrandiniju, što je bilo odlučujuće za ishod glasovanja. I tako je 30. siječnja 1592. godine kardinal Aldobrandini izabran za papu kao Klement VIII.